CELEX: 32012D0020
Language: ro
Date: 2012-01-06 00:00:00
Title: 2012/20/UE: Decizia Comisiei din 6 ianuarie 2012 de stabilire a normelor și procedurilor referitoare la experții în contabilitatea națională care asistă Comisia în conformitate cu Regulamentul (CE) nr. 479/2009 al Consiliului privind aplicarea Protocolului privind procedura aplicabilă deficitelor excesive anexat la Tratatul de instituire a Comunității Europene [notificată cu numărul C(2011) 9973]

10.1.2012   
            
            
               RO
            
            
               Jurnalul Oficial al Uniunii Europene
            
            
               L 6/10
            
         DECIZIA COMISIEI
   din 6 ianuarie 2012
   de stabilire a normelor și procedurilor referitoare la experții în contabilitatea națională care asistă Comisia în conformitate cu Regulamentul (CE) nr. 479/2009 al Consiliului privind aplicarea Protocolului privind procedura aplicabilă deficitelor excesive anexat la Tratatul de instituire a Comunității Europene
   [notificată cu numărul C(2011) 9973]
   (2012/20/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 479/2009 al Consiliului din 25 mai 2009 privind aplicarea Protocolului privind procedura aplicabilă deficitelor excesive anexat la Tratatul de instituire a Comunității Europene (1), în special articolul 12 alineatul (1),
   întrucât:
   
               (1)
            
            
               Regulamentul (CE) nr. 479/2009 solicită Comisiei (Eurostat) să evalueze calitatea datelor care trebuie utilizate pentru procedura aplicabilă deficitelor excesive (PDE), inclusiv sub formă de vizite metodologice. În vederea desfășurării acestor vizite, Comisia (Eurostat) ar putea fi asistată de experți în contabilitatea națională.
            
         
               (2)
            
            
               Este necesar să se stabilească normele și procedurile pentru selecția experților, ținând seama de o repartizare corespunzătoare a experților între statele membre și de o rotație adecvată a experților între statele membre, de condițiile lor de lucru și de detaliile financiare,
            
         ADOPTĂ PREZENTA DECIZIE:
   Articolul 1
   Normele și procedurile pentru selecția experților în contabilitatea națională care să asiste Comisia (Eurostat) în vizitele din statele membre în conformitate cu articolul 12 alineatul (1) din Regulamentul (CE) nr. 479/2009, condițiile lor de lucru și repartizarea costurilor acestor vizite între Comisie și autoritatea națională a experților răspunzătoare de raportarea procedurii aplicabile deficitelor excesive sunt stabilite în anexa la prezenta decizie.
   Articolul 2
   Prezenta decizie se aplică asistenței menționate la articolul 12 alineatul (1) din Regulamentul (CE) nr. 479/2009, furnizată de la 1 ianuarie 2012.
   Articolul 3
   Prezenta decizie se adresează statelor membre.
   
      Adoptată la Bruxelles, 6 ianuarie 2012.
      
         
            Pentru Comisie
         
         Algirdas ŠEMETA
         
            Membru al Comisiei
         
      
   
   
      (1)  JO L 145, 10.6.2009, p. 1.
   
      ANEXĂ
      1.   Listă de experți în contabilitate națională
      
      Comisia (Eurostat) menține lista de experți în contabilitate națională pe baza propunerilor trimise Comisiei de către autoritățile naționale responsabile cu raportarea procedurii aplicabile deficitelor excesive (PDE). Lista se actualizează periodic.
      2.   Definiția termenului de expert în contabilitate națională
      
      Experții în contabilitate națională sunt specializați în raportarea PDE și statistici. Ei sprijină experții în PDE ai Comisiei care efectuează vizite într-un stat membru. În această calitate, experții în contabilitate națională furnizează expertiză independentă și nu reprezintă punctele de vedere ale statului lor membru.
      3.   Selectarea experților
      
      Comisia (Eurostat) selectează, pentru vizitele excepționale pentru care se consideră că acest lucru este necesar, unul sau mai mulți experți naționali pentru a însoți în vizită propriii săi experți. Experții sunt selectați de pe listă astfel încât același expert nu poate fi ales să efectueze o vizită mai mult de trei ori la fiecare trei ani.
      4.   Rambursarea costurilor către autoritatea națională responsabilă pentru raportarea PDE
      
      Suma care urmează să fie plătită pentru a rambursa cheltuielile de călătorie, indemnizația zilnică de cazare și indemnizația zilnică forfetară se calculează în conformitate cu Decizia Comisiei din 5 decembrie 2007 privind normele de rambursare a cheltuielilor suportate de persoane din afara Comisiei invitate să participe la reuniuni în calitate de experți (1).
      5.   Confidențialitate
      
      Înaintea vizitei, se solicită expertului însoțitor să semneze o declarație de confidențialitate privind conținutul, calendarul și organizarea practică a vizitei.
      
         (1)  C(2007) 5858.